Rahandusminister Sven Sester ütles, et struktuurse eelarvetasakaalu nõuet ei ole võimalik eirata, sest see on seadusesse sisse kirjutatud.
"Riigieelarve struktuurse tasakaalu nõue tuleneb seadusest ja seda pole võimalik eirata," ütles Sester ERR-i uudisteportaalile.
"Valitsuse eelarveesmärgid on kirjas riigi eelarvestrateegias ja need on meile aluseks otsuste tegemisel, tehes vajadusel korrektuure nii tulu- kui ka kulupoliitikas. Oleme viimastel aastatel oma eesmärke mitte ainult täitnud, vaid ka positiivselt ületanud. Seda nii struktuurses kui ka nominaalses positsioonis. Ka 2017. aastaks planeerime struktuurset ülejääki 0,2%," märkis Sester.
Sester rääkis, et uus majandusprognoos, mis valmib augusti lõpus, annab viimase parima teadmise vahetult enne riigieelarve kokkupanekut. "Kui peaks olema vajadus, saame lähtudes majandusprognoosist teha täiendavaid eesmärgist tulenevaid korrektuure," rõhutas minister.
Mis puutub raha igapäevasest ringlusest kõrvaldamisse ja reservidesse kogumisse, siis tuleb reservidesse Sesteri sõnul raha panna siis, kui majanduses on ülekuumenemise oht ja on vajalik majandust jahutada. "Hetkel on Eesti majanduskasv nii meie kui rahvusvaheliste ekspertide analüüsile tuginedes pigem allpool potentsiaali," lausus Sester.
Riigikogu rahanduskomisjoni liige ja endine rahandusminister Aivar Sõerd (RE) kahtleb, kas valitsus suudab kinni pidada eelarve koostamisel prioriteetseks peetava struktuurse tasakaalu põhimõttest. Tema sõnul on riik juba taganenud varasemast ülejäägi eesmärgist ning samuti loobunud eesmärgist taastada Eesti reservid kriisieelsel tasemel.
Toimetaja: Aleksander Krjukov